นายกรัฐมนตรี ย้ำจุดยืนให้ลดละเลิก การใช้ 3 สารเคมีทางการเกษตร ขอให้รอมติคณะกรรมการวัตถุอันตราย 22 ตุลาคมนี้
นายกรัฐมนตรี ย้ำจุดยืนให้ลดละเลิก การใช้ 3 สารเคมีทางการเกษตร ขอให้รอมติคณะกรรมการวัตถุอันตราย 22 ตุลาคมนี้ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงกรณี 3 สารเคมีที่มีการเรียกร้องให้เลิกใช้ในขณะนี้ ตนเองได้แสดงจุดยืนมาตั้งแต่รัฐบาลที่ผ่านมาว่าให้มีการลด ละ เลิกการใช้สารเคมีดังกล่าว โดยให้มีขั้นตอนการดำเนินการและระยะเวลาตั้งแต่ปี 2560 และขณะนี้ก็ยังอยู่ในขั้นตอนดังกล่าว ที่เป็นเรื่องของคณะกรรมการวัตถุอันตรายที่จะต้องลงมติในวันที่ 22 ตุลาคมนี้ พร้อมกับหามาตรการที่เหมาะสมมาดำเนินการเพื่อแก้ไขปัญหาได้ส่วนกรณีที่ 7 รัฐมนตรีของพรรคภูมิใจไทย ประกาศลาออก หากคณะะกรรมการวัตถุอันตราย มีมติสวนทางกับมติคณะกรรมการ 4 ฝ่าย ที่มีมติยกเลิกการใช้ 3 สารเคมีทางการเกษตรฯไปแล้ว นายกรัฐมนตรี กล่าวว่า ทุกพรรคการเมืองและรัฐมนตรีทุกคนได้พูดคุยและปรึกษาหารือการทำงานกันอย่างต่อเนื่อง ซึ่งก็ไม่มีปัญหาทุกเรื่องสามารถเดินหน้าต่อไปได้ โดยอะไรที่ติดขัดก็จะนำมาหารือกันแม้เป็นรัฐมนตรีที่มาจากคนละพรรคการเมืองก็ตาม เพราะรัฐบาลนี้เป็นของคนไทยและประเทศไทยก็ต้องเดินหน้าทำงานให้ได้